I. Eurooppa on ratkaisevassa käännekohdassa.

Eurooppaa koettelevat edelleen monenlaiset haasteet, joiden vaikutukset näkyvät ja tuntuvat kansalaisten jokapäiväisessä elämässä. Talouden elpyminen etenee hitaasti, eikä se ole vielä tuonut konkreettista hyötyä kaikille yhteiskuntiemme jäsenille. Ongelmalliseksi on osoittautunut erityisesti työpaikkojen luominen nuorille ja epätasa-arvoisuuden vähentäminen. Muuttovirrat ovat luoneet paineita ulkorajojemme kestävyydelle, ja ne ovat edelleen haaste solidaarisuuden osoittamiselle unionissa. Terrorismin uhka on kasvanut. Epävakaa tilanne EU:n naapurialueilla idässä ja etelässä jatkuu. Tähän on lisättävä Yhdistyneen kuningaskunnan kansanäänestyksen aiheuttama epävarmuus.

Komissio on kuullut kansalaisia. On selvää, että he haluavat saada ratkaisuja haasteisiin ja suojaa uhkia vastaan. He etsivät keinoja rakentaa kestävää tulevaisuutta itselleen ja perheilleen. Kansalaiset kaipaavat tulevaisuudennäkymiä, varmuutta siitä, että hallitukset kykenevät paikallisella, alueellisella, kansallisella ja Euroopan tasolla yhdessä täyttämään tämän ja huomispäivän sukupolvien odotukset.

Komissio keskittyy tärkeisiin asioihin...

Toimikautensa alusta asti tämä komissio on pyrkinyt keskittymään isoihin asioihin, joissa voidaan Euroopan tason toimilla saada aikaan konkreettisia tuloksia unionin kansalaisten, jäsenvaltioiden ja koko unionin kohtaamien haasteiden ratkaisemisessa. Kuluneen vuoden aikana on edistytty merkittävästi niiden strategioiden toteuttamisessa, joiden aiheina ovat Euroopan investointiohjelma, digitaaliset sisämarkkinat, energiaunioni, Euroopan turvallisuusagenda, Euroopan muuttoliikeagenda, pääomamarkkinaunioni, oikeudenmukaista ja tehokasta yhtiöverotusta koskeva toimintasuunnitelma, uusi kauppastrategia, talous- ja rahaliiton syventäminen ja vahvistaminen, sisämarkkinastrategia ja kiertotaloutta koskeva toimintasuunnitelma.

Keskittymällä isoihin asioihin ja toteuttamalla yhteisiä tavoitteita Euroopan parlamentin ja neuvoston kanssa on saatu nopeasti aikaan konkreettisia tuloksia keskeisillä aloilla. Euroopan strategisten investointien rahasto on otettu käyttöön 27 jäsenvaltiossa vain yhden vuoden aikana. Rahaston avulla on kerätty 138 miljardin euron investoinnit, muun muassa uutta rahoitusta lähes 300 000 pienelle ja keskisuurelle yritykselle. Merkittävää edistystä on saatu aikaan sääntelemättömien muuttovirtojen hallinnassa ja ihmishenkien pelastamisessa Välimerellä ja Egeanmerellä. Eurooppalainen raja- ja merivartiosto on aloittanut työnsä unionin ulkorajojen vahvistamiseksi, vain kymmenen kuukautta sen jälkeen kun komissio ehdotti sen perustamista. Samaan aikaan Eurooppa on osoittanut solidaarisuutta tarjoamalla unionin alueella suojelua miljoonalle syyrialaiselle. Lisäksi kuluneen vuoden aikana on otettu vastaan yli 15 000 muuta pakolaista unionin sisäisten siirtojen ja uudelleensijoitusten järjestelmässä. Kolmen viime kuukauden aikana on tehty kuukausittain noin tuhat sisäistä siirtoa. Syyskuussa siirtoja tehtiin 1 200. Kuilu sisäisiä siirtoja koskevien tarpeiden ja toteutuneiden siirtojen välillä on nyt Kreikan osalta kaventumassa, mutta tulevina kuukausina työtä on jatkettava sitkeästi. Myös Italiasta tehtäviä sisäisiä siirtoja olisi lisättävä huomattavasti.

Tässä työohjelmassa esitetään keskeiset aloitteet, jotka komissio lupaa toteuttaa vuoden 2017 aikana. Nämä konkreettiset ehdotukset ovat näkyvin osa toimista, joiden avulla komissio osallistuu unionin uudistamiseen nyt kun Rooman sopimusten allekirjoittamisesta tulee kuluneeksi 60 vuotta maaliskuussa 2017. Komissio pyrkii yhdessä Euroopan parlamentin ja neuvoston kanssa varmistamaan, että nämä ja muut viime vuosina esitetyt tärkeät ehdotukset hyväksytään nopeasti, jotta niiden avulla voidaan saada aikaan konkreettisia tuloksia.

... ja tulosten parantamiseen

Yhteisten painopisteiden asettaminen on vain yksi keino parantaa yhteistyötä Euroopan tasolla ja osoittaa kansalaisille, että unionin hallintoelimet ovat todella heidän palveluksessaan. Kansalaisten luottamuksen lisäämiseksi on tietysti tärkeää tehdä hyvää, mutta aivan yhtä tärkeää on tehdä asioita paremmin.

Siksi seuraavien kuukausien aikana on tarkoitus kiinnittää erityistä huomiota unionin toimenpiteiden käytännön toteutukseen varmistamalla, että jo annetut unionin säädökset ovat edelleen tarkoituksenmukaisia ja että niitä sovelletaan niin kuin pitää ja että niiden täytäntöönpanoa valvotaan; antamalla rakenteellista tukea esimerkiksi Kreikalle; tukemalla Euroopan strategisten investointien rahaston käyttöönottoa ja poistamalla investointien esteet; ja tekemällä yhteistyötä jäsenvaltioiden, työmarkkinaosapuolten ja kansalaisyhteiskunnan kanssa sellaisen kannustavan toimintaympäristön luomiseksi, jossa unionin tavoitteet voidaan toteuttaa, muun muassa käyttämällä talousarvioon otetut resurssit tehokkaasti. Tänä vuonna keskitytään erityisesti täytäntöönpanon valvonnan tehostamiseen, koska parhaatkin lait ovat hyödyttömiä, ellei niiden avulla saada aikaan todellisia tuloksia käytännössä.

Sääntelyn parantamista koskevia periaatteita sovelletaan edelleen kaikessa toiminnassa. Tämä tarkoittaa, että kaikkia toimia arvioidaan jatkuvasti sen varmistamiseksi, että ne ovat asetettujen tavoitteiden saavuttamisen kannalta edelleen tehokkaita ja oikeasuhteisia. Monet ensi vuonna esitettävät keskeiset aloitteet sisältävät ehdotuksia, jotka perustuvat sääntelyn toimivuutta ja tuloksellisuutta koskevaan REFIT-ohjelmaan. Niillä päivitetään ja parannetaan aiemmin annettua lainsäädäntöä, jotta se täyttäisi edelleen sille asetetut tavoitteet tehokkaasti ja aiheuttamatta tarpeetonta rasitusta.

Keskeisten aloitteiden lisäksi komissio esittää joukon voimassa olevien säädösten REFIT-tarkistuksia. Jatkossa REFIT-tarkistukset pyritään toteuttamaan samalla aina kun olemassa olevaa lainsäädäntöä joudutaan tarkistamaan muista syistä. Lähikuukausien painopisteiden määrittämisessä on otettu huomioon erityisesti REFIT-foorumin antamat 22 lausuntoa. Komissio on jo toteuttanut tai suunnittelee toimia kaikilla lausunnoissa mainituilla aloilla. Tämän työohjelman ohella julkaistaan tulostaulu, jossa esitetään yksityiskohtaisesti REFIT-foorumin lausuntojen perusteella toteutettavat jatkotoimet ja voimassa olevan lainsäädännön arviointiin ja tarkistamiseen liittyvät toimet. Lisäksi ehdotetaan, että eräät tarpeettomiksi käyneet säädökset kumotaan. Myös eräät jo pidempään vireillä olevat ehdotukset voitaisiin peruuttaa, koska ne ovat teknisesti vanhentuneet tai eivät enää vastaa alkuperäistä tarkoitustaan. Näin lainsäätäjät voivat keskittyä niihin ehdotuksiin, joilla on todellista merkitystä.

Lisäksi komissio pyrkii edelleen vakiinnuttamaan aiemmin toteutettuja toimintatapojen muutoksia. Kahden viime vuoden aikana komissio on huomattavasti parantanut toimintansa läpinäkyvyyttä ja tilivelvollisuutta kansalaisia kohtaan. Tämä on parantanut komission toiminnan ja ehdotusten laatua. Nyt tavoitteena on kerätä laajalti palautetta yleisöltä, muun muassa delegoitujen säädösten ja täytäntöönpanosäädösten luonnoksista. Komissio suhtautuu avoimesti edunvalvojiin, jotka pyrkivät vaikuttamaan poliittiseen päätöksentekoon. Sen vuoksi se on ehdottanut, että lainsäätäjien eli Euroopan parlamentin ja neuvoston kanssa tehtäisiin uusi toimielinten sopimus pakollisesta avoimuusrekisteristä. Tämä vahvistaisi edunvalvojia koskevaa tilivelvollisuutta kansalaisia kohtaan unionin lainsäädäntömenettelyn kaikissa vaiheissa.

II. Kymmenen painopisteen toteuttaminen

Tulevana vuonna komission toiminnan perustan muodostavat ne kymmenen painopistettä, jotka esitettiin puheenjohtajan poliittisissa suuntaviivoissa tämän komission toimikauden alussa Euroopan parlamentin kanssa käytyjen keskustelujen ja Eurooppa-neuvoston Unionin strateginen ohjelma muutoksen aikoina -asiakirjan innoittamana. Tavoitteena on kohdennettu, positiivinen asialista, jonka avulla saadaan aikaan konkreettisia tuloksia niin, että kansalaisia voidaan suojella ja puolustaa ja tarjota heille mahdollisuuksia.

1. Uutta pontta työllisyyteen, kasvuun ja investointeihin

EU, joka turvaa elämäntapamme ja tarjoaa nuorille mahdollisuuksia. Vaikka EU:ssa on kolmen viime vuoden aikana luotu noin kahdeksan miljoonaa uutta työpaikkaa, erityisesti nuorten työttömyysluvut ovat silti monissa jäsenvaltioissa liian korkeat. EU:n on asetettava ensisijaiseksi tavoitteeksi jäsenvaltioiden tukeminen niin, että ne voivat tarjota nuorille parhaat mahdolliset edellytykset kehittää tarvitsemiaan taitoja ja osallistua aktiivisesti työmarkkinoille ja yhteiskuntaan yleensä.

Uuden nuorisoaloitteen tavoitteena on tarjota jokaiselle nuorelle todellinen mahdollisuus saada sekä yleissivistävää että ammatillista koulutusta ja työllistyä. Nuoret asetetaan etusijalle, kun Uuden osaamisen ohjelma Euroopalle pannaan täytäntöön. Tätä varten annettavat ehdotukset koskevat koulutuksen uudistamista, oppisopimuskoulutuksen laadun parantamista ja oppisopimuskoulutettavien liikkuvuuden kehittämistä sekä työllistymismahdollisuuksien löytämistä ammatti- tai korkeakoulutuksen suorittaneille nuorille. Lisäksi kehitetään nuorisotakuuta, joka tarjoaa keinoja investoida nuoriin ja heidän taitoihinsa työuran alkuvaiheessa, sekä nuorisotyöllisyysaloitetta. Näin voidaan tukea jäsenvaltioiden toimia tarjoamalla tukea niille alueille ja nuorille, jotka sitä eniten tarvitsevat.